Lissa Mathiasen (S), 2002-01-15:
Jeg vil godt starte med at sige tak til partierne og til ministeren for debatten i dag om de her to forslag, som udgør
den sidste etape af den samlede boligpakke, som vi fra de to forslagsstilleres side, Det Radikale Venstre og Socialdemokratiet, har fremsat, og som er en genfremsættelse af det, som den tidligere regering mente var de rigtige og de konstruktive svar på boligpolitikken i de kommende år
Jeg takker selvfølgelig Kristeligt Folkeparti for tilslutningen til L 17, men jeg er også nødt til at sige, at for os hænger L 17 og L 16 sammen.
Formålet med lovforslagene her, L 16 og L 17, er jo netop at fremme opførelsen af lejeboliger i den private udlejningssektor, men også at fremme det på en måde, så disse boliger kan bebos af mennesker med almindelige indkomster.
Huslejen skal ligge i en størrelsesorden, som gør det muligt for husstande med almindelige indkomster at flytte ind.
Vi må erkende, at udbuddet af disse nyopførte boliger, tror vi da i hvert fald, vil tiltrække yngre børnefamilier, men også
Vi synes også, det er væsentligt, at hvis vi skal ind og lægge offentlige midler i den her form for byggeri, er det også rigtigt at sige, at hermed må vi også være med til at forbedre kommunernes mulighed for at løse de boligsociale opgaver ved at give kommunerne anvisningsret til en del af de nye boliger.
Det vil også sige, at vi dermed fik inddraget en bredere vifte af boligtyper i løsningen af de boligsociale opgaver bedre.
Det vil også betyde, at vi dermed fik en bedre fordeling i forhold til det, der netop er behov for, når vi taler om ansvisningsretten og kommunerne.
Dansk Folkeparti har været inde og reagere over for, at Udlændingestyrelsen skulle have mulighed for at anvise flygtninge.
Her skal vi jo netop også se, at det er knyttet op i forhold til den anvisningsret, som vi lægger ind, og ønsket om spredning og ønsket om, at en bredere vifte af forskellige boligtyper skal være med til at løse boligsociale opgaver.
Det er vel i bund og grund det helt afgørende, hvis det generelle ønske er, at en bypolitik skal fungere.
Vi har igennem årene meget klart tilkendegivet såvel fra radikal side som fra Socialdemokratiets side, at for os er det en meget afgørende del af en velfærdspolitik at snakke boligpolitik - en meget afgørende del, for det at bo godt er en væsentlig forudsætning for, at vi trives godt.
Jeg har også i dag undervejs ved behandlingen af de forskellige forslag tilkendegivet, at vi absolut har et ønske om, at der fortsat bygges ejerboliger. Vi ønsker også, at vi fortsat og endda med en forhøjet kvote ser flere andelsboliger skyde frem.
Og vi har også et ønske om, at den private sektor, både i form af pensionskasser, privat udlejningsbyggeri generelt og lignende, får lov til at medvirke, ligesom vi lægger stor vægt på, at den almene sektor fremover kommer til at spille en rolle.
Det er den forudsætning, der skal til, for at det enkelte menneske er i stand til at trives godt, at bo godt. Men forudsætningen er også, at det enkelte menneske skal være i stand til at kunne betale det.
Der er ikke mindst en sammenhæng for os at se i, at hvis vi skal lægge offentlige midler ind, må det også være sådan, at vi hele tiden nøje påser, at de penge, vi bruger, at de penge, vi giver ud, også bliver givet ud på den bedst mulige måde.
Jeg kan godt undre mig over, at man her fra både Venstres side og konservativ side bliver ved med at rejse spørgsmålet om, at det jo ikke nytter noget at komme med sådan et forslag her, fordi pensionskasser m.v. ikke vil medvirke til det. Vi havde sidste forår en offentlig høring i Boligudvalget, en meget god høring, hvor vi havde en lang række parter udefra inde, som er med til at sikre, at vi har det her varierede udbud af boliger.
Da hørte vi altså også, at man fra pensionskassernes side sagde: Får vi den her lempelse, er vi parate til at medvirke.
Og jeg vil sige, som jeg også har været inde på tidligere her i dag, at det er en forventning, som måske også ville tjene dem selv og ikke mindst deres kunder meget godt, for det er at foretage en spredning af deres midler.
I første omgang vil jeg sige tak til de partier, der har udtrykt deres positive holdning over for det her.
Jeg håber egentlig, at vi undervejs under udvalgsbehandlingen uanset de knubbede ord og den negative holdning, der også er kommet fra visse partier, kan få det her til at hænge sammen, så det ender med, at vi får den brede vifte, som er så afgørende i forhold til vores byggeri fremover. Så jeg vil godt slutte af med på forslagsstillernes vegne at sige tak for debatten i håb om, at udvalgsarbejdet vil give den konstruktive løsning, som jeg egentlig mener vi
herindefra skylder de mange, som står og mangler en bolig, og det uanset om det er unge, om det er ældre eller det er børnefamilier.